Ԑhe na awodeԑ ano kokoram yi hyԑ aseԑ?
Sԑ wԑhwԑ a, wᴐde beaeԑ a kokoram bi bᴐ no na ԑto kokoram korᴐ no din. Sԑ yԑhwԑ awodeԑ ano kokoram a, sԑdeԑ yԑadi kan aka no, ԑhyԑ aseԑ firi ԑman a ԑsԑ awodeԑ kwan no ani no a ԑda awodeԑ no fam ne ᴐbaa no “baa” ntam no. Saa kwan yi boa ma nsuo firi awodeԑ no mu ba, na ԑma ebi nso kᴐ mu.
Deԑ ԑde obi to asiane mu a ԑkyerԑ sԑ ᴐbԑtumi anya bi
Yԑadi kan aka deԑ ԑtumi ma obi nya saa kokoram yi bi wᴐ atwerԑ a ԑdi kan no mu, nanso wei hwԑ nneԑma afoforᴐ a sԑ yԑyi HPV mmoawa no firi hᴐ a ԑbԑtumi de obi ato asiane mu wᴐ awodeԑ ano kokoram ho. Weinom ne HIV, ntampenom, kԑseԑ mmorosoᴐ, sԑ ԑyԑ abusua mu yadeԑ, nnuane a atosodeԑ ne nnuaba nni mu kԑse anaa koraa, sԑ worenom nnuro abᴐ wo ho ban afiri nyinsԑn ho, anaa sԑ wonyinsԑnee deԑ ԑdi kan berԑ a na wonnii mfeԑ 17. Weinom yԑ nneԑma a yԑsusu sԑ ԑtumi si, nanso obi nso wᴐ hᴐ a, wafa weinom mu baako anaa deԑ ԑboro saa mu, nanso ԑnkyerԑ sԑ wanya anaa ᴐbԑnya bi.
Awodeԑ ano kokoram ahodoᴐ
Cancer Treatment Centers of America a wᴐtwa no tia frԑ wᴐn CTCA kyerԑ sԑ, awodeԑ ano kokoram no sono onipa biara nanso awodeԑ ano kokoram ko a wobԑnya no gyina ԑnam korᴐ a kokoram no afifiri soᴐ no. Awodeԑ ano no wᴐ ᴐfa bi a ԑwᴐ ᴐkwan a ԑda kᴐ “ᴐbaa” no kwan no mu, ne deԑ ԑda awodeԑ no kwan no mu ankasa. Ԑnam ahodoᴐ mmienu na ԑkata saa akwan yi ani, a wᴐn din ne Squamous ne Glandular nam.
Squamous nam no yԑ tratra harehare bi a ԑkata ᴐkwan a ԑda ba ᴐbaa no mu no ani. Awodeԑ ano kokoram a ԑnyԑ na no mu bԑyԑ 90% hyԑ aseԑ firi saa beaeԑ hᴐ.
Glandular nam no yԑ nam a ԑsԑ awodeԑ kwan no mu. Saa beaeԑ yi, awodeԑ ano kokoram ntaa nsi hᴐ, na sԑ ԑsi hᴐ mpo a, ԑyԑ den sԑ wᴐbԑyԑ nhwehwԑmu ahunu ԑfiri sԑ ԑsi awodeԑ kwan no soro. Awodeԑ ano kokoram no bi wᴐ hᴐ a ne mmienu nyinaa tumi ka bᴐm, nanso ԑyԑ a na ԑntaa nnᴐᴐso. Sԑ ne mmienu ka bᴐ mu bᴐ  onipa a, wᴐfrԑ no adenosquamous carcinomas. Weinom akyi no, ԑyԑ den sԑ kokoram foforᴐ biara bԑfifi awodeԑ ano no mu.
Sԑdeԑ wobԑsi abᴐ wo ho ban
Ԑwom sԑ ᴐbaa biara a wanya aboro mfeԑ aduasa rekᴐ biara da asiane mu sԑ ᴐbԑtumi anya awodeԑ ano kokoram deԑ, nanso wobԑtumi asi wei kwan anaa wobԑtumi abᴐ wo ho ban afiri ho. Akwan a ԑdidi soᴐ yinom so na obi bԑtumi afa so abᴐ ne ho ban afiri awodeԑ ano kokoram ho.
Atwerԑ a ԑdi hᴐ no bԑkyerԑ awodeԑ ano kokoram mu nnidisoᴐ, ne ԑnne awoᴐ mu nsԑm.
